ঋগ্বেদ, সামবেদ, শুক্লযজুর্বেদ, কৃষ্ণযজুর্বেদ এবং অথর্ববেদ এ পাঁচপ্রকারের প্রত্যেকের অন্তর্ভুক্ত সংহিতা, ব্রাহ্মণ, আরণ্যক এবং উপনিষদ নিয়ে সমগ্র বেদবিদ্যা। এর মধ্যে শুধু অথর্ববেদের কোন আরণ্যক নেই। সমগ্র বেদবিদ্যাকে যদি জ্ঞানরাজ্যের একটি তালা রূপে কল্পনা করা হয় তবে সেই তালা খুলতে ছয়টি চাবির প্রয়োজন। অন্য সাধারণ তালা থেকে এর পার্থক্য, এ তালা খুলতে একই সাথে ছয়টি চাবির প্রয়োজন। কোন একটি চাবি বাদ পড়লে তালাকে খোলা যাবে না। এ ছয়টি চাবিই হল বেদের সাথে অঙ্গাঙ্গিভাবে যুক্ত ষড়বেদাঙ্গ। শিক্ষা, কল্প, নিরুক্ত, ব্যাকরণ, ছন্দ, জ্যোতিষ। অথর্ববেদীয় মুণ্ডক উপনিষদে আমরা বেদাঙ্গ সহ বেদবিদ্যার তালিকা পাই- “তত্রাপরা ঋগ্বেদো যজুর্বেদঃ সামবেদঃ অথর্ববেদঃ শিক্ষা কল্পো ব্যাকরণং নিরুক্তং ছন্দো জ্যোতিষমিতি।” (মুণ্ডক উপনিষদ: প্রথম মুণ্ডক, প্রথম অধ্যায়, মন্ত্র-৫)